Lumu, mwami Makanga ow’oku kyalo Namatebe ng’agenda ku kisu kya mbaatakabuzi ng’asangayo eggi erya kyenvu eryali limasamasa. Yeewuunya nnyo kubanga yali talabanga ku ggi limasamasa nga lino! Mu kulisitula, lyali lizitowa nnyo era ne yeeyongera okwewuunya. Okusooka yalowooza nti kino kyali kyawongo ekyali kituuse mu maka ge. Era wano ekirowoozo ekyasooka okumujjira mu bwongo bwe kwali kulikasuka. Wabula bwe yali agenda okulikasuka n’afuna ekirowoozo ekyokubiri nti ayinza okufiirwa ekintu eky’omuwendo. Oluvannyuma yasalawo okulyetwalira ewaka we ne mukyala we alirabeko. Wabula, ky’ataamanya nti eggi lino ligenda kufuuka eky’omuwendo kye yali tasuubirangako mu bulamu bwe kubanga yakizuula nti ono yali zzaabu yennyini. Wano yasalawo agendenga ku kisu kya mbaatakabuzi ye. Wabula, ekyamusanyulanga kwe kusangangayo eggi lye limu buli lwe yagendangayo. Mu kaseera katono nnyo, Makanga yafuuka mugagga era n’amanyibwa ng’omutunzi wa zzaabu mu kitundu kyonna. Wano yagula ebintu bingi omwali ettaka, amamotoka, n’ebintu ebikalu ebirala. Wabula gye yakoma okugaggawala gye yakoma okufuuka omuluvu. Yatuuka ekiseera ng’ayagala zzaabu yenna embaatakabuzi gwe yali esobola okumuwa amufune omulundi gumu. Munnange kaabusiru bulijjo y’akulembera era Makanga yasalawo okutta mbaatakabuzi ye olwo ng’asuubidde okugwa ku kirombe kya zzaabu. Ebyembi munda mu yo teyasangamu wadde akatundu k’eggi. Nze nakulabira amaziga ga Makanga era ne nkakasa nti ebintu bingi bya bulabe, naye omululu kintu kya bulabe nnyo!